ACAP ตั้งเป้าพอร์ตสินเชื่อแตะ2หมื่นลบ.ใน5ปี เล็งส่งบ.ย่อยเข้าตลาดหุ้น
ACAP ตั้งเป้าพอร์ตสินเชื่อแตะ 2 หมื่นลบ.ใน 5 ปี (ปี 60-64) เล็งยื่นไฟลิ่งบริษัทย่อย “โกลบอล เซอร์วิส เซ็นเตอร์” ผู้ดำเนินธุรกิจ Call Center เข้าตลาดหุ้นใน Q2/61
4 ส.ค. 2560

นางสาวสุกัญญา สุขเจริญไกรศรี ประธานเจ้าหน้าที่บริหาร บริษัท เอเชีย แคปปิตอล กรุ๊ป จำกัด (มหาชน) หรือ ACAP เปิดเผยว่า บริษัทตั้งเป้าแผนการขยายพอร์ตสินเชื่อภายใน 5 ปี (ปี 60-64) ไว้ที่ระดับ 2 หมื่นล้านบาท เป็นผลมาจากการที่ ACAP มีฐานทุนที่แข็งแกร่งทำให้มีศักยภาพในการปล่อยสินเชื่อให้กับกลุ่มผู้ประกอบการได้ครบทุกกลุ่ม ตั้งแต่ขนาดเล็กจนถึงขนาดใหญ่
ส่วนแนวโน้มแผนการขยายธุรกิจในครึ่งปีหลังนั้น บริษัทยังคงเร่งขยายพอร์ตการปล่อยสินชื่ออย่างต่อเนื่อง โดยล่าสุดมีพอร์ตที่รอระหว่างการอนุมัติอีก 15 ราย มูลค่ารวม 4,500 ล้านบาท ซึ่งเป็นการปล่อยสินเชื่อให้กับผู้ประกอบการทั้งขนาดเล็ก ขนาดกลาง และขนาดใหญ่ โดยยังคงคำนึงถึงการพิจารณา และเพิ่มความระมัดระวังในการปล่อยสินเชื่อเป็นสำคัญ
ขณะที่ภาพรวมธุรกิจในไตรมาส 2/60 เชื่อว่ามีอัตราการเติบโตเพิ่มขึ้นอย่างโดดเด่น เมื่อเทียบกับไตรมาส 1/60 ที่มีรายได้ 193.82 ล้านบาท และกำไรสุทธิ 73.51 ล้านบาท เนื่องจากการขยายพอร์ตสินเชื่อ
โดยล่าสุดบริษัทปล่อยสินเชื่อไปแล้วกว่า 5,000 ล้านบาท ซึ่งเติบโตกว่าปี 59 ทั้งปีที่มีการปล่อยสินเชื่อที่ระดับ 4,000 ล้านบาท โดยปีนี้บริษัทตั้งเป้าปล่อยสินเชื่อไว้ที่ 6,000 ล้านบาท ส่วนจะขยับเป้าการปล่อยสินเชื่อเพิ่มขึ้นหรือไม่นั้น ขณะนี้ยังไม่สามารถระบุได้ ซึ่งต้องหารือกับคณะกรรมการบริษัทอีกครั้ง
ส่วนเรื่องข่าวการยกเลิกกฎหมายขายฝากไม่ได้มีผลกระทบกับการดำเนินกิจการของบริษัทแต่อย่างใด เนื่องจากภาครัฐได้มีการแก้กฎหมายการบังคับจำนองไปแล้วเมื่อต้นเดือนกรกฎาคมที่ผ่านมาเพื่อให้มีความคล่องตัวและรวดเร็วยิ่งขึ้นในการบังคับหลักประกัน
อีกทั้งส่วนตัวยังเชื่อว่ากฎหมายขายฝากยังคงมีอยู่ต่อไป เพราะเป็นรายได้สำคัญของภาครัฐและเป็นกฎหมายที่มีมานานแล้วตัวกฎหมายไม่ได้มีข้อบกพร่องแต่อย่างใด แต่ที่บกพร่องคือเจตนาของคนที่ใช้มากกว่า
ทั้งนี้ในพอร์ตสินเชื่อของบริษัทเองมีสัดส่วนการจำนอง จำนำมากว่าขายฝากเพราะลูกค้าส่วนใหญ่เป็นนิติบุคคล ,บุคคลธรรมดามีน้อยมากซึ่งก็ได้ไถ่ถอนไปแล้วเป็นส่วนใหญ่ โดยทั่วไปใช้การจำนำจำนองเป็นหลักเพื่อการแข่งขันทางธุรกิจและคัดกรองลูกค้าที่มีคุณภาพ
“ที่ผ่านมาก็มีข่าวลือเกี่ยวกับบริษัทมากมาย ซึ่งไม่เป็นความจริง ดังนั้น จึงอยากให้นักลงทุนดูที่ผลการดำเนินงานมากกว่า อุปสรรคในการดำเนินธุรกิจถือเป็นเรื่องธรรมดา อยู่ที่การใช้สติและความสามารถรวมถึงธรรมภิบาลในการแก้ปัญหาต่างๆ ทั้งนี้ ทางทีมผู้บริหารเราก็ดำเนินงานด้วยความระมัดระวังรอบคอบและยึดหลักธรรมภิบาลเป็นสำคัญ เราคงไม่สามารถตามแก้ข่าวลือต่างๆ ได้ แต่เราเชื่อในหลักของความถูกต้อง”นางสาวสุกัญญา กล่าว
ด้านธุรกิจการให้บริการ Call Center ภายใต้การดูแลของบริษัทย่อย โกลบอล เซอร์วิส เซ็นเตอร์ จำกัด นั้น ACAP อยู่ระหว่างการเตรียมความพร้อมในการนำบริษัทดังกล่าวเข้าจดทะเบียนในตลาดหลักทรัพย์ ซึ่งขณะนี้อยู่ระหว่างการพิจารณาหาบริษัทที่ปรึกษาทางการเงิน
โดยคาดว่าจะสามารถสรุปได้ในเร็วๆ นี้ และมีแผนเตรียมยื่นแบบแสดงรายการข้อมูลการเสนอขายหลักทรัพย์ (Filing)ต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ภายในไตรมาส 2/61
ขณะที่ธุรกิจ Call Center มีอัตราการเติบโตอย่างต่อเนื่อง ACAP ในฐานะบริษัทแม่ จึงต้องการผลักดันให้บริษัทดังกล่าวเข้าตลาดหลักทรัพย์ฯ เพราะบริษัท โกลบอล เซอร์วิส เซ็นเตอร์ เป็นบริษัทที่ทำรายได้ให้ ACAP คิดเป็น 30 % ของรายได้รวมทั้งหมดและพร้อมที่จะขยายธุรกิจในภาคการบริการให้เพิ่มมากขึ้น
โดยปีนี้ ACAP ตั้งเป้ารายได้จากบริษัท โกลบอล เซอร์วิส เซ็นเตอร์ ไว้ที่ 150-160 ล้านบาท เพิ่มขึ้นจากปีก่อนที่มีรายได้ 135 ล้านบาท ซึ่งเป็นผลมาจากการรักษาฐานกลุ่ม ลูกค้ารายเดิม และมีการขยายฐานไปยังกลุ่มลูกค้าใหม่ โดยเฉพาะ หน่วยงานภาครัฐ และภาคเอกชน รวมถึงโครงการขนาดใหญ่ ที่มีความต้องการใช้บริการของธุรกิจดังกล่าว